Xalqaro parvozlarda tijorat huquqi
Xalqaro parvozlarda tijorat huquqi — davlatlar tomonidan havo kemalari belgilangan tartibda biror mamlakatda ro‘yxatga olingan xorijiy korxonalarga o‘zining hududida yo‘lovchilar, bagaj, yuk va pochtani tijorat maqsadlarida (to‘lov asosida) tashish huquqining berilishidir. Bunday huquqlar o‘zaro do‘stlik shartlarida amalga oshiriladi va davlatlar o‘rtasida 1944-yildagi Xalqaro fuqaro aviatsiyasi to‘g‘risidagi Chikago konvensiyasining muntazam xalqaro havo alokalaridagi tijorat huquqlarini almashish bo‘yicha rasmiy hujjatida hamda ikki tomonlama tuzilgan tegishli kelishuv (shartnoma)larda batafsil belgilanadi. Bunday huquqlar (havo erkinligi)ning ro‘yxati quyidagilarni o‘z ichiga oladi: — ushbu huquqni beruvchi davlat hududi orkali tranzit tartibida (qo‘nmay) uchib o‘tish huquqi; — ushbu davlat hududida texnik-ekspluatasiya (yonilg‘i quyish, texnik xizmat) maqsadlarida, yo‘lovchilar, bagaj, yuk va pochtani tushirish-ortish ishlari amalga oshirilmagan holda qo‘nish mumkinligi sharti bilan bu hudud orqali tranzit tartibida uchib o‘tish huquqi; — uchinchi davlatlar o‘rtasida o‘zining (havo kemasi ro‘yxatga olingan davlat) hududi orqali har qanday ob’yektlarini havo transportida tashish huquqi; — havo kemasi ro‘yxatga olingan davlat hududini aylanib o‘tgan holda xorijiy davlatlar o‘rtasida barcha turdagi havo transportida tashish huquqidir.